2020. gada 18. jūnijā Rīkojums Nr. 341

Rīgā (prot. Nr. 41 60. §)

**Par nacionālās koncertzāles projekta īstenošanu**

1. Noteikt, ka nacionālās koncertzāles projekta īstenošanai tiek izmantoti šādi nekustamie īpašumi:

1.1. nekustamais īpašums (nekustamā īpašuma kadastra Nr. 0100 010 0042) – zemes vienība (zemes vienības kadastra apzīmējums 0100 010 0042) 1,6734 ha platībā, būve (būves kadastra apzīmējums 0100 010 0042 001) un saistītās būves – Elizabetes ielā 2, Rīgā;

1.2. nekustamais īpašums (nekustamā īpašuma kadastra Nr. 0100 010 0099) – zemes vienība (zemes vienības kadastra apzīmējums 0100 010 0099) 0,1840 ha platībā un būve (būves kadastra apzīmējums 0100 010 0099 001) – Kronvalda bulvārī 6, Rīgā.

2. Finanšu ministrijai kā valsts akciju sabiedrības "Valsts nekustamie īpašumi" kapitāla daļu turētājai izslēgt no kapitālsabiedrības pamatkapitāla šā rīkojuma 1. punktā minētos nekustamos īpašumus, reģistrēt tos uz valsts vārda Finanšu ministrijas personā, kā arī risināt jautājumu par līdzvērtīgu nekustamo īpašumu ieguldīšanu kapitālsabiedrības pamatkapitālā.

3. Kultūras ministrijai sadarbībā ar Finanšu ministriju (valsts akciju sabiedrību "Valsts nekustamie īpašumi") nodrošināt nepieciešamās darbības nacionālās koncertzāles projekta īstenošanai, tai skaitā:

3.1. izvērtēt Rīgas pilsētas pašvaldības īpašumā esošā nekustamā īpašuma (nekustamā īpašuma kadastra Nr. 0100 010 0124) – zemes vienības (zemes vienības kadastra apzīmējums 0100 010 0124) 0,2711 ha platībā un būves (būves kadastra apzīmējums 0100 010 0124 002) – Elizabetes ielā 2, k-1, Rīgā, atsavināšanas nepieciešamību nacionālās koncertzāles projekta īstenošanai, attiecīgo risinājumu saskaņot ar Rīgas pilsētas pašvaldību, apvienot nacionālās koncertzāles projekta īstenošanai nepieciešamos zemesgabalus un atsavināt valsts labā;

3.2. nodrošināt finanšu un ekonomisko aprēķinu izstrādi nacionālās koncertzāles projekta īstenošanai (ietilpība līdz 1 400 sēdvietām), izmantojot publiskās un privātās partnerības modeli, tai skaitā projekta izvērtējumu no komercdarbības atbalsta, konkurences neitralitātes un tirgus nepilnības aspekta;

3.3. nodrošināt nekustamā īpašuma (nekustamā īpašuma kadastra Nr. 0100 010 0042) Elizabetes ielā 2, Rīgā, sastāvā esošās būves demontāžas plānošanu, projektēšanu un demontāžu;

3.4. nodrošināt starptautiska metu konkursa izsludināšanu.

4. Kultūras ministrijai sadarbībā ar Finanšu ministriju (valsts akciju sabiedrību "Valsts nekustamie īpašumi") sagatavot un kultūras ministram līdz 2021. gada 31. decembrim iesniegt noteiktā kārtībā Ministru kabinetā informatīvo ziņojumu par nacionālās koncertzāles projekta īstenošanas gaitu.

Ministru prezidents A. K. Kariņš

Kultūras ministrs N. Puntulis